Dôvodová správa

I. Všeobecná časť

Daň z nehnuteľností je fakultatívnou miestnou daňou upravenou zákonom č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, ktorú obce môžu zaviesť na svojom území všeobecne záväzným nariadením. Cit. zákon ustanovil základné pravidlá zdaňovania pozemkov, stavieb, bytov a nebytových priestorov a splnomocnil zároveň obce, ktoré sú správcami tejto dane, aby podľa miestnych podmienok vyberanie tejto dane podrobnejšie ustanovili v uvedenom všeobecne záväznom nariadení. Týka sa to najmä sadzieb dane z nehnuteľností, základu dane z pozemkov, oslobodení od dane a znížení dane. Zdaňovacie obdobie ustanovené zákonom je kalendárny rok a daň z nehnuteľností sa platí vopred na zdaňovacie obdobie. Rozhodujúcim na vznik daňovej povinnosti a na vyrubenie dane je 1. január kalendárneho roka.

Platný právny stav neukladá povinnosť správcom dane každoročne prijímať všeobecne záväzné nariadenie o dani z nehnuteľností a ani povinnosť daňovníkom každoročne predkladať daňové priznania. Túto povinnosť má správca dane v prípade, ak chce zmeniť rozhodujúce skutočnosti súvisiace so zdaňovaním nehnuteľností, napr. zmeniť sadzbu dane, hodnotu pozemkov a daňovník napr. v prípade, ak nadobudne nehnuteľnosť, skolauduje stavbu.

V súlade s Programovým vyhlásením vlády SR sa splnomocnenie pre správcov dane na určenie sadzieb dane z nehnuteľností na svojom území upravilo na 5-násobok najnižšej ročnej sadzby dane a to rovnako v prípade sadzieb dane z pozemkov, dane zo stavieb i dane z bytov. Zároveň sa navrhuje účinnosť tejto zmeny počnúc zdaňovacím obdobím roku 2012, aby bol dostatočný časový priestor na prehodnotenie sadzieb dane z nehnuteľností.

Konkrétne finančné dopady predloženého návrhu nie je možné vyčísliť, keďže ide o možnosť a nie sú relevantné informácie, ako ju obce využijú a v akom rozsahu.

V návrhu sú zapracované aj niektoré legislatívnotechnické úpravy, ktoré vyplynuli zo zmien právne záväzných aktov Európskej únie.

Návrh zákona je v súlade s Ústavou SR a nie je v rozpore s inými všeobecne záväznými právnymi predpismi. Predmet úpravy návrhu zákona nie je upravený v práve Európskej únie.

**Doložka vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov

**Termín začatia a ukončenia PPK:** 09.09.2010 – 10.09.2010

**A.2. Vplyvy:**

|  |  |  |  |
| --- | --- | --- | --- |
|  | Pozitívne\* | Žiadne\* | Negatívne\* |
| 1. Vplyvy na rozpočet verejnej správy |  | X |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3, Sociálne vplyvy  – vplyvy na hospodárenie obyvateľstva,  -sociálnu exklúziu,  - rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |

\* **Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.**

A.3. Poznámky

A.4. Alternatívne riešenia

**A.5. Stanovisko gestorov**

MH SR – súhlasí s predmetnou doložkou vplyvov na podnikateľské prostredie.

MPŽPaRZ SR – súhlasí s predloženou doložkou vybraných vplyvov bez pripomienok.

MPSVaR SR – obsahovo súhlasí s doložkou vybraných vplyvov v časti sociálne vplyvy k predloženému návrhu zákona.

MF SR - Sekcia informatizácie spoločnosti súhlasí s predkladateľom, že predmetný materiál nemá vplyv na informatizáciu spoločnosti. Rozpočtová sekciasúhlasí spredloženou doložkou vybraných vplyvov.

**DOLOŽKA ZLUČITEĽNOSTI**

návrhu zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov s právom Európskej únie

**1. Predkladateľ zákona:**

Vláda Slovenskej republiky.

**2. Názov návrhu zákona:**

Návrh zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.

**3. Problematika návrhu zákona:**

1. nie je upravená v práve Európskej únie,
2. nie je obsiahnutá v judikatúre Súdneho dvora Európskej únie.

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.**

II. Osobitná časť

Čl. I

K bodom 1 až 4

V predloženom návrhu sa pri určení ročnej sadzby dane z nehnuteľností znižujú doposiaľ určené násobky najnižšej ročnej sadzby dane na 5-násobok. Návrh je v súlade s Programovým vyhlásením vlády SR a bude sa prvýkrát uplatňovať až v zdaňovacom období roku 2012.

K bodu 5

Dopĺňa sa prechodné ustanovenie, podľa ktorého sa znížené násobky sadzieb dane z nehnuteľností prvýkrát použijú na zdaňovacie obdobie roku 2012.

K bodom 6 až 9

Legislatívnotechnická úprava z dôvodu nadobudnutia platnosti Lisabonskej zmluvy a z dôvodu doplnenia noviel smernice Európskej únie.

Čl. II

Navrhuje sa účinnosť novely zákona s tým, že 1. až 4. bod tohto návrhu nadobudnú účinnosť 1. decembra 2011, aby správcovia dane mali časový priestor na prípadne prijatie všeobecne záväzného nariadenia na zdaňovacie obdobie roku 2012.

Schválené na rokovaní vlády Slovenskej republiky dňa 22. septembra 2010.

**Iveta Radičová v. r.**

**predsedníčka vlády Slovenskej republiky**

**Ivan Mikloš v. r.**

**podpredseda vlády a**

**minister financií Slovenskej republiky**